b'\n_START_ARTICLE_\nHaakon Lie\n_START_PARAGRAPH_\nHaakon Lie (22. syyskuuta 1905 Kristiania, Norja \xe2\x80\x93 25. toukokuuta 2009 Oslo, Norja) oli norjalainen poliitikko. H\xc3\xa4n toimi Norjan ty\xc3\xb6v\xc3\xa4enpuolueen puoluesihteerin\xc3\xa4 vuosina 1945\xe2\x80\x931969 sek\xc3\xa4 Eurooppa-liikkeen sihteerin\xc3\xa4 1970\xe2\x80\x931973. H\xc3\xa4n oli perustamassa Arbeidernes Opplysningsforbund -yhdistyst\xc3\xa4, jonka sihteerin\xc3\xa4 h\xc3\xa4n toimi 1932\xe2\x80\x931940. Toisen maailmansodan aikana Lie toimi Norjan ammattiliittojen keskusj\xc3\xa4rjest\xc3\xb6 LO:n Lontoon konttorissa._NEWLINE_Aktiiviaikanaan Lie tuli tunnetuksi kommunismin ja oman puolueensa vasemmistosiiven vastustajana ja sodan j\xc3\xa4lkeen h\xc3\xa4n oli t\xc3\xa4rke\xc3\xa4ss\xc3\xa4 roolissa kyseisten liikkeiden valvonnassa. H\xc3\xa4n oli innokas NATO:n ja EU:n kannattaja ja h\xc3\xa4nen mukaansa Norjan tuli jatkuvasti yll\xc3\xa4pit\xc3\xa4\xc3\xa4 tiiviit\xc3\xa4 turvallisuuspoliittisia suhteita Britanniaan ja Yhdysvaltoihin. Lie tunnettiin my\xc3\xb6s Israelin yst\xc3\xa4v\xc3\xa4n\xc3\xa4 sek\xc3\xa4 monien kirjojen kirjoittajana. Vuoden 1967 puoluekokouksessa k\xc3\xa4rjistyneet poliittiset erimielisyydet Einar Gerhardsenin kanssa kuuluvat edelleen Norjan sodanj\xc3\xa4lkeisen politiikan dramaattisimpiin hetkiin._NEWLINE_Lie vet\xc3\xa4ytyi my\xc3\xb6hempin\xc3\xa4 vuosinaan Floridaan, mutta palasi sittemmin Norjaan._NEWLINE_Lie julkaisi viimeisimm\xc3\xa4n kirjansa, Slik jeg ser det n\xc3\xa5, 103-vuotisp\xc3\xa4iv\xc3\xa4n\xc3\xa4\xc3\xa4n vuonna 2008 yhteisty\xc3\xb6ss\xc3\xa4 historioitsija Hans Olav Lahlumin ja journalisti Hilde Harbon kanssa._NEWLINE_Haakon Lie oli suomalaista sukujuurta. H\xc3\xa4n ei ollut sukua YK:n p\xc3\xa4\xc3\xa4sihteeri Trygve Lielle.'